คลังชี้หมูมาก รายได้เข้าเป้าไม่ยี่หระภาษี
คลังการันตีรายได้ปี 2555 ที่วางไว้ 1.98 ล้านล้าน เรื่องหมูๆ เข้าเป้าหมายแน่นอน
30 ต.ค. 2565

คลังการันตีรายได้ปี 2555 ที่วางไว้ 1.98 ล้านล้าน เรื่องหมูๆ เข้าเป้าหมายแน่นอน
นายอารีพงศ์ ภู่ชอุ่ม ปลัดกระทรวงการคลัง เปิดเผยว่า มั่นใจว่าการจัดเก็บรายได้ในปีงบประมาณ 2555 จะทำได้ตามเป้า 1.98 ล้านล้านบาท เนื่องจากการประมาณการรายได้ขยายตัวเพิ่มขึ้นจากปีงบประมาณ 2554 เพียง 4.7% ซึ่งเป็นอัตราที่ค่อนข้างต่ำเมื่อเทียบกับปีงบประมาณ 2554 ที่สามารถจัดเก็บรายได้เพิ่มขึ้นจากปีก่อนหน้าถึง 14.8%
นอกจากนี้ การประมาณการรายได้ในปีนี้เมื่อเทียบกับอัตราการขยายตัวทางเศรษฐกิจจะมีสัดส่วน 16.8% ซึ่งต่ำกว่าในปีงบประมาณ 2554 อยู่ที่ 16.9% และ 2553 อยู่ที่ 17.4% เนื่องจากมีการลดอัตราภาษีเงินได้นิติบุคคลจาก 30% เหลือ 23% และการขยายเวลาการลดอัตราภาษีน้ำมันดีเซลเหลือลิตรละ 0.005 บาท ต่อจนถึงสิ้นเดือน ธ.ค. 2554
สำหรับเป้าหมายการเก็บรายได้ปี 2555 นั้น กรมสรรพากรมีเป้า 1.62 ล้านล้านบาท สูงกว่าปีงบประมาณ 2554 จำนวน 1.09 แสนล้านบาท หรือ 7.2% กรมสรรพสามิตจะจัดเก็บได้ 4.05 แสนล้านบาท สูงกว่าปีงบประมาณ 2554 จำนวน 5,221 ล้านบาท หรือ 1.3% กรมศุลกากรจะจัดเก็บได้ 1.05 แสนล้านบาท สูงกว่าปีก่อน 2,618 ล้านบาท หรือ 2.5%
นอกจากนี้ รัฐวิสาหกิจจะนำส่งรายได้ 1.04 แสนล้านบาท สูงกว่าปีงบประมาณ 2554 จำนวน 5,205 ล้านบาท หรือ 5.3%
ปลัดกระทรวงการคลังคาดว่า อัตราการขยายตัวทางเศรษฐกิจปี 2555 ยังคงขยายตัวได้ถึง 5% ส่วนปี 2554 เศรษฐกิจจะขยายตัว 4.55.5% แต่มีความเสียหายจากน้ำท่วมทำให้เศรษฐกิจลดลง 1.8%
นายศุภวุฒิ สายเชื้อ กรรมการผู้จัดการสายงานวิจัย บริษัทหลัก ทรัพย์ (บล.) ภัทร กล่าวว่า สถานการณ์เศรษฐกิจทั้งในต่างประเทศและเหตุการณ์น้ำท่วมจะทำให้คณะกรรมการนโยบายการเงิน (กนง.) คงดอกเบี้ยไว้ที่ 3.50% จนถึงสิ้นปี 2555